om den internationale behandling af Centralbanken og offentlige enheder, der har ansvar for at forvalte den offentlige gæld, for så vidt angår transaktioner med OTC-derivater

1.Indledning

Ved forordningen om OTC-derivater, centrale modparter og transaktionsregistre (EMIR) af 4. juli 2012 fastsættes der bl.a. krav om central clearing af alle standardiserede OTC-derivataftaler, indberetning af alle derivataftaler til transaktionsregistre og gennemførelse af risikoreduktionsteknikker i forbindelse med transaktioner, som ikke cleares centralt.

I henhold til artikel 1, stk. 4, i EMIR er Unionens centralbanker og andre offentlige organer i Unionen, der har ansvar for forvaltningen af den offentlige gæld, eller som deltager heri, ikke omfattet af anvendelsesområdet for EMIR og er derfor ikke underlagt disse forpligtelser.

I henhold til artikel 1, stk. 6, i EMIR tillægges Kommissionen beføjelse til at ændre oversigten over undtagne enheder ved delegerede retsakter, hvis den efter at have vurderet den internationale behandling af centralbanker og offentlige organer, der forvalter den offentlige gæld, inden for andre jurisdiktioners retlige rammer, og efter at have forelagt Europa-Parlamentet og Rådets resultaterne konkluderer, at det er nødvendigt i forbindelse med de pengepolitiske forpligtelser at undtage disse tredjelandes centralbanker og offentlige organer, der har ansvar for eller som deltager i forvaltningen af den offentlige gæld, fra clearing- og indberetningsforpligtelsen og forpligtelsen til at anvende risikoreduktionsteknikker.

2.Kommissionens tidligere vurderinger

Kommissionen har foretaget to gennemgange af den internationale behandling af centralbanker og andre offentlige organer, der har ansvar for forvaltningen af den offentlige gæld, eller som deltager heri, med hensyn til transaktioner med OTC-derivater.

Den første gennemgang vedrørte de retlige rammer i Japan, Schweiz, USA, Australien, Canada og Hongkong og konkluderede i 2013, at Japan og USA opfyldte betingelserne for at tilføje centralbanker og offentlige organer, der har ansvar for forvaltningen af den offentlige gæld, i disse to jurisdiktioner til oversigten over undtagne enheder i artikel 1, stk. 4, i EMIR.

Den anden gennemgang vedrørte de retlige rammer i Australien, Canada, Hongkong, Mexico, Singapore og Schweiz og konkluderede i 2017, at alle nævnte jurisdiktioner opfyldte betingelserne for at tilføje centralbanker og offentlige organer, der har ansvar for forvaltningen af den offentlige gæld, i disse jurisdiktioner til oversigten over undtagne enheder i artikel 1, stk. 4, i EMIR.

3.Den aktuelle vurdering

Denne vurdering er foranlediget af, at Det Forenede Kongerige den 29. marts 2017 meddelte sin beslutning om at udtræde af Unionen i henhold til artikel 50 i traktaten om Den Europæiske Union. Når EU-lovgivningen ophører med at finde anvendelse på og i Det Forenede Kongerige, vil undtagelsen for Unionens centralbanker og offentlige organer, der har ansvar for eller deltager i forvaltningen af den offentlige gæld, jf. artikel 1, stk. 4, litra a), i EMIR, ikke længere finde anvendelse på Det Forenede Kongeriges centralbank eller offentlige organer, der forvalter den offentlige gæld.

Indtil Det Forenede Kongeriges udtræden af Unionen, finder EMIR, herunder dens bestemmelser om clearing- og indberetningspligter og risikoreduktionsteknikker, direkte anvendelse i Det Forenede Kongerige. Som led i "European Union (Withdrawal) Act 2018" inkorporerede Det Forenede Kongerige den 26. juni 2018 bestemmelserne i EMIR i Det Forenede Kongeriges nationale lovgivning med virkning fra den dato, hvor Det Forenede Kongerige udtræder af Unionen. For at afhjælpe fejl eller mangler som følge af inkorporeringen af EMIR i den nationale lovgivning i Det Forenede Kongerige vil Det Forenede Kongerige ændre eller har allerede ændret Financial Services and Markets Act 2000 ("FSMA") og Det Forenede Kongeriges nationale lovgivning, der inkorporerer EMIR, f.eks. ved at overføre ansvar og opgaver, der er tillagt Kommissionen eller Den Europæiske Værdipapir- og Markedstilsynsmyndighed ("ESMA") til finansministeriet eller andre myndigheder i Det Forenede Kongerige. Vurderingen i denne rapport er baseret på denne retlige ramme.

4.Fremskridt med reformer af markederne for OTC-derivater

Clearingforpligtelse

Ifølge udkastet til den nationale lovgivning i Det Forenede Kongerige, som inkorporerer EMIR, vil forpligtelsen til at cleare OTC-derivattransaktioner blive opretholdt. Clearingforpligtelsen vil i princippet omfatte alle OTC-derivattransaktioner med tilsvarende undtagelser som dem, der gælder i henhold til EMIR.

Indberetningsforpligtelse

Ifølge udkastet til den nationale lovgivning i Det Forenede Kongerige, som inkorporerer EMIR, vil forpligtelsen til at indberette alle OTC-derivattransaktioner blive opretholdt, herunder de regler, der beskriver, hvilke af modparterne der har ansvaret for at indberette transaktionen, og hvilke oplysninger der skal indberettes.

Risikoreduktionsteknikker

Ifølge udkastet til den nationale lovgivning i Det Forenede Kongerige, som inkorporerer EMIR, vil reglerne om brug af risikoreduktionsteknikker med henblik på OTC-derivattransaktioner, der ikke cleares centralt, blive opretholdt, herunder reglerne om rettidig bekræftelse af transaktioner, porteføljeafstemning og procedurer for tvistbilæggelse.